medieval-data/medieval-letters huggingface dataset:
CDXCIV.  Ad Rothomagensem et Remensem et Senonensem archiepiscopos,  etc.--  Pro Ecclesia Belvacensi.   (Anno 1152, Febr. 11.) [MARTEN.,  Collect.,  II, 632.]
Author: Eugenius III
Date:  [Hugoni] [Samsoni] [Hugoni] [Theobaldo] [Theoderico] [Balduino] [Theobaldo] [Josleno]

EUGENIUS episcopus, servus servorum Dei, venerabilibus fratribus Rothomagensi , Remensi , et Senonensi archiepiscopis, Parisiensi , Ambianensi , Noviomensi , Silvanectensi , Suessionensi episcopis, salutem et apostolicam benedictionem.

Conservandis et distribuendis ecclesiasticis facultatibus tanto subtilior est impendenda cautela, quanto, ut eis et ministri Ecclesiae sustententur, et indigentium necessitatibus succurratur, et ecclesiarum aedificia reparentur, proborum virorum studio sunt solummodo congregatae. Contra hoc autem Belvacensis Ecclesia non modicam partem facultatum suarum, quam in praedictos usus deberet expendere, quibusdam militaribus personis contra leges forenses, contra sanctiones canonicas, contra constituta sanctorum Patrum, compellitur impertiri. Quidam enim illorum, qui episcopalem in ecclesia ipsa olim cathedram tenuerunt, nec posteris suis, nec opportunitatibus indigentium providere curantes, quaedam beneficia denariorum de domo episcopali annuatim recipienda quibusdam militibus illicite concesserunt, quibus usque nunc ecclesia ipsa non modicum praegravatur. Inde est quod venerabilis frater Henricus ejusdem loci episcopus, debito sui officii provocatus, et tam commissae sibi Ecclesiae libertati, quam pauperum qui de bonis ejus fovendi sunt necessitati providere desiderans, ex nostro et quorumdam sapientum consilio beneficia praedicta retinuit, et illis militibus, qui ea illicite recipere consueverant, denegavit. Illi vero nec animarum suarum periculum, nec gravamen Belvacensis Ecclesiae attendentes, nolunt ab illicita eorumdem beneficiorum perceptione desistere. Imo quidam illorum ab hoc jam dicto fratri nostro damna plurima irrogarunt, et majora ei de caetero ausu temerario comminantur. Quia igitur ecclesiarum praelatis praecipua cura debet existere, ut perturbatores Ecclesiae, saltem vigore justitiae, a suis praesumptionibus arceantur, praesentium vobis auctoritate praecipiendo mandamus quatenus in eos qui jam dicto fratri nostro damna irrogasse noscuntur, et in illos etiam qui de caetero irrogare praesumpserint, nisi a vobis districte commoniti infra unius mensis spatium post commonitionem vestram temeritatem suam congrua satisfactione correxerint, excommunicationis, in terras autem eorum interdicti sententiam proferatis, et tandiu eamdem sententiam faciatis inviolabiliter observari, donec a suis excessibus resipiscant, et praedicto fratri nostro condignam satisfactionem exhibeant. Quia vero in ejusmodi causis quidam ad fomentum suae malitiae, canonicae ultioni refugium solent appellationis objicere, si aliquis eorumdem virorum pro hac re sedem apostolicam appellaverit, nihilominus in eum et terram ipsius praedictam sententiam proferatis et firmiter observetis. Data Signiae, III Idus Februarii.
CDXCV.  Ad Henricum Belvacensem episcopum.--Pro ecclesia de Ruricorte.   (Anno 1152, Febr. 11.) [MARTEN.,  Collect.,  II, 638.]
Author: Eugenius III

EUGENIUS episcopus, servus servorum Dei, venerabili fratri HENRICO Belvacensi episcopo, salutem et apostolicam benedictionem.

Qualiter ecclesia de Ruricort, cum anteactis temporibus divitiis et religiose floruerit, nunc per illorum incuriam qui inibi commorantur, non modicum sit in utroque contrita, plurimorum ad nos relatione pervenit, tantoque amplius contristamur, quanto ad instituenda religiosa loca et instituta conservanda propensiori studio nos convenit imminere. Quia igitur a nobis in extremo examine metuimus exigendum, si quod corrigendum videmus in commissis nobis Ecclesiis, tepiditate aliqua relinquimus incorrectum, per praesentia scripta fraternitati tuae mandamus quatenus de ordine canonico religiosos fratres ibi constituas, qui acceptam Deo religionis observantiam in eodem loco reforment, et tam in temporalibus quam in spiritualibus ejusdem loci debeant magisterium obtinere. Hoc autem ita te volumus diligenter efficere, ut nec appellationis, nec suffragii cujuslibet interventu, studium tuum ab exsecutione hujus nostri mandati videat praepedire. Data Signiae, III Idus Februarii.
CDXCVII.  Ad Bernardum Santonensem episcopum.--Ut novam ecclesiam aedificari sinat.   (Anno 1152, Febr. 20.) [MANSI,  Concil.,  XXI, 668.]
Author: Eugenius III

EUGENIUS episcopus, servus servorum Dei, dilecto fratri BERNARDO Santonensi episcopo, salutem et apostolicam benedictionem.

Veniens ad praesentiam nostram dilectus filius noster Petrus Cluniacensis abbas, sua nobis insinuatione ostendit quod quia ecclesia S. Mariae de Rochella, quae juris sui monasterii esse dignoscitur, hominum multitudinem, quae inibi ad habitandum noviter venit, capere minime potest, aliam ecclesiam infra ejus parochiam aedificare desideret, et in hoc, favoris nostri assensum humiliter imploravit. Quia ergo, sicut injusta poscentibus nullus est tribuendus effectus, sic justa petentium votis benigna debemus assensione concurrere; fraternitatis tuae charitati per praesentia scripta mandando praecipimus, quatenus infra terminos parochiae praedictae ecclesiae, memorato filio nostro abbati, novam ecclesiam aedificare praecipimus, nullo modo perturbes. Data Signiae, X Kal. Martii. Hoc autem factum est anno ab Incarnat. Domini 1153.
D.  Ad Hugonem [Humbertum] Lugdunensem archiepiscopum.--Ut sub excommunicationis interminatione restitui curet fratribus de Miratorio res a Gignacensibus ablatas.   (Anno 1152, Mart.) [Dom BOUQUET,  Recueil,  XV, 472.]
Author: Eugenius III
Date:  [ corr. HUMBERTO]

EUGENIUS episcopus, servus servorum Dei, venerabili fratri HUGONI Lugdunensi archiepiscopo, salutem et apostolicam benedictionem.

Nequitia illorum qui apud Gigniacum vitam monasticam nomine tenus profitentur, operis vero exsecratione blasphemant, et quanta vesania in dilectos filios nostros de Miratorio et bona eorum per multa sint annorum curricula debacchati, eo plenius ad notitiam fraternitatis tuae devenit, quo loca ipsa propinquiora tibi consistant. Sane tam a nobis quam a felicis memoriae papa Innocentio praedecessore nostro, multa diligentia est adhibita ut redirent ad cor, et a praedictorum filiorum nostrorum molestatione cessarent. Ipsi vero pleni sordibus, tanquam subcinerei ejus panis qui non reservatur, fas et nefas pariter confundentes, nec periculum animarum suarum, nec opprobrium ordinis, nec reverentiam hominum, nec timorem Dei, ante mentis oculos revocaverunt; sed conversi in arcum pravum, et transeuntes in affectum cordis, post factam etiam inter eos, per charissimum filium nostrum Bernardum Claraevallensem et Petrum Cluniacensem abbates, concordiam, solito furore arrepti, addiderunt deteriora prioribus, et in praefatos filios nostros barbaricam rabiem exercentes, tam per se quam per quosdam ministros diaboli, quorum suffragia mendicarunt, personas eorum pervertere, bona diripere, domos subvertere, aliaque furoris indicia in eos non dubitaverunt ausu diabolico exercere. Cum vero ab Ecclesiae corpore jamdiu meruissent apostolica securi praecidi, usque modo sustinuimus, credentes eos aliquando reversuros ad cor, et a praedictorum filiorum nostrorum persecutionibus cessaturos. Quia vero jam ita putruerunt in stercore suo ut nisi Jesus magnam vocem emittat, non credantur de foetore sepulcri aliquatenus extrahendi, fraternitati tuae per praesentia scripta mandamus quatenus eos cum omni districtione commoneas ut praedictis filiis nostris omnia ablata restituant, irrogata damna resarciant, de injuriis plenam satisfactionem exhibeant, et ab ipsorum de caetero infestatione desistant. Si vero infra viginti dies post commonitionem tam haec omnia effectui mancipare contempserint, nos in loco ipso et in omnibus cellis et ecclesiis ejus divina extunc officia interdicimus; Willelmum priorem, Ricardum hospitalarium, Poncium decanum, Hugonem, Guillelmum Cotarellum, et alios qui caput sunt hujus nequitiae, atque omnes qui in hoc maleficio consentiunt, excommunicationi subjicimus; addentes ut illi, et qui consilium aut auxilium ei ministrare praesumpserint eadem sententia teneantur. Sane pro hac denuntianda sententia, cum a dilecto filio nostro abbate de Miratorio fueris requisitus, cum venerabili fratre nostro Hugone archiepiscopo Bisuntino convenias, et congregato coetu ecclesiae, candolis accensis, sententiam istam publice nuntiare et irrefragabiliter ab omnibus observari praecipiatis.

Notes: ( corr. 
Humberto)
DIII.  Monasterii Heilsbronnensis possessiones quasdam confirmat.   (Anno 1152, Maii 16.--Signiae.)  [HOCKER,  Supplem. zum Heilsbr. Antiq.,  II, 75.] DIV.  Ad Fridericum imperatorem.--Gratulatur ei de sua electione, sperans eum inchoata a Conrado pro Ecclesiae exaltatione completurum.   (Anno 1152, Maii 17.) [MANSI,  Concil.,  XXI, 683.]
Author: Eugenius III

EUGENIUS episcopus, servus servorum Dei, charissimo in Christo filio FRIDERICO, illustri Romanorum regi, salutem et apostolicam benedictionem.

Nuntiis egregiae tuae nobilitatis, et litteris benigne ac honeste susceptis, et ipsorum fideli et prudenti narratione, et illarum diligentissima inspectione, personam tuam jam pridem nobis dilectam, post decessum patrui tui recolendae memoriae. Conradi Romanorum regis, pari voto et unanimi consensu principum in regni fastigium promotam esse manifeste cognovimus. Quod tanto uberiore exsultatione suscipimus, quanto per dilecti filii nostri O. presbyteri cardinalis narrationem, et tuarum litterarum susceptionem spem certiorem de tua industria jam antea tenebamus. Deo igitur, a quo est omne datum optimum et omne donum perfectum, de corde gratias debitas persolventes, quod de tua strenuitate, divina clementia disponente, tam concorditer factum esse cognovimus, benigno favore sedis apostolicae approbamus. Credimus enim quod bonum a jam dicto patruo tuo et praedecessore firmiter nobis et Ecclesiae Romanae promissum, per generosae devotionis tuae studium, desideratum a nobis, auxiliante Domino, sortietur effectum. Nos siquidem ad honoris et exaltationis tuae augmentum, pro debito commissi nobis officii, superna cooperante gratia, attentius intendimus laborare. Eapropter de communicato fratrum nostrorum consilio, legatum de latere nostro ad tuam serenitatem disposuimus in proximo destinare, per quem intentionem et propositum nostrum tuae gloriae disposuimus aperire. Interim autem regiam dignitatem tuam attente monemus, ut professionis regiae formam perspicaci lumine mentis semper attendas, et Ecclesiae Dei, et ecclesiasticis personis promptam et debitam justitiam ac defensionem infatigabiliter et semper exhibeas: viduis, pupillis, orphanis et universo populo tuo regimini subjecto sine tarditate pacem et justitiam facias, ut ipsi de tua protectione ac defensione pro regiae dignitatis excellentia muniti, et tibi devote obedientes laetentur, et tu de regia sollicitudine apud homines gloriam, et apud illum, per quem reges regnant, cum sanctis regibus vitam percipere merearis aeternam. Datum Signiae, VI Kal. Junii.
DV.  Ad Stephanum Metensem episcopum.--Ut Henricum comitem de Salmis cogat restituere cellam Asmingiae, quam abstulerat abbati Sancti Michaelis ad Mosam.   (Anno 1152, Maii 24.) [D. BOUQUET,  Recueil,  XV, 473.]
Author: Eugenius III
Date:  [anegaudi] [enricus]

EUGENIUS episcopus, servus servorum Dei, venerabili fratri Metensi episcopo, salutem et apostolicam benedictionem.

Dilecti filii nostri M abbati Sancti Michaelis querela didicimus, quod comes H de Salmis, nepos tuus, cellam Asmingiae quam ipse abbas et antecessores ejus per plura jam tempora pacifice tenuerunt, de novo per violentiam occupavit, et ejectis monachis, decimas et redditus ex inde asportavit et sacerdotem illuc pro suae voluntatis arbitrio introduxit. Per praesentia itaque scripta fraternitati tuae mandamus quatenus, si praedictae res ita aguntur, eumdem comitem districte commoneas ut cellam ipsam, cum omnibus quae abstulit, antedicto abbati restituat; quod si facere contempserit, in ipsa cella divina officia interdicas, et ipsum districta sententia percellas. Sane si aliquid sibi adversus antefatum filium nostrum credit de jure competere, mediante postmodum poterit justitia obtinere. Datum Signiae, IX Kal. Junii.
DVI.  Ad Henricum de Salmis.--Jubet ut restituat abbati S. Michaelis cellam Asmingiae, quam abstulerat, alioquin canonica ultione plectendus.   (Anno 1152, Maii 24.) [  Ibid.,  473.]
Author: Eugenius III
Date:  [HENRICO]

EUGENIUS episcopus, servus servorum Dei, dilecto filio nobili viro comiti de Salmis, salutem et apostolicam benedictionem.

Exspectavimus, fili, ut ea de tua nobilitate ad nostram notitiam pervenirent, quae te sollicitum de salute animae tuae ostenderent, et nos ad dilectionem tuam et subventionem, si res exigeret, facilius provocarent. Venientis ad nos dilecti filii abbatis S. Michaelis adversus te querela accepimus, quod cellam Asmingiae, quam ipse et antecessores ejus per multa tempora pacifice tenuerunt, cum tuis hominibus invasisti, et bonis ejus damnabili praesumptione direptis, ejectis monachis, sacerdotem illuc pro tuae voluntatis arbitrio intrusisti. Super quo, si verum est, tanto amplius conturbamur, quanto minus tale aliquid de tua industria timebamus. Per praesentia itaque scripta nobilitati tuae mandamus quatenus eamdem cellam cum omnibus inde sublatis antefato filio nostro restituas; si quid juris adversum te credis habere, mediante si volueris, justitia recepturus. Alioquin scire te volumus quod nos venerabili fratri nostro Metensi episcopo dedimus in mandatis ut in te canonicam exerceat ultionem. Datum Signiae, IX Kal. Junii.

Notes: (Manegaudi) (Stephano)
DVII.  Ad Metensem, Virdunensem et Tullensem episcopos.--Mandat ut Rainaldum comitem Barrensem ab infestatione ecclesiae S. Michaelis arceant, et ad restitutionem ablatorum adigant sub poena censurae ecclesiasticae.   (Anno 1152, Maii 25.) [  Ibid.,  474.]
Author: Eugenius III

EUGENIUS episcopus, servus servorum Dei, venerabilibus fratribus STEPHANO Metensi, ALBERONI Virdunensi, HENRICO Tullensi, salutem et apostolicam benedictionem.

Quanto refrigescente charitate multorum, pravi homines ex divino judicio in episcopatibus abundant, tanto a vobis, qui provisionis et regiminis illic officium meruistis, in virtute verbi Domini eis est attentius obviandum. Dilecti filii, abbatis S. Michaelis gravem nuper querelam accepimus, quod comes Raynaldus eum et ecclesiam ei commissam multipliciter inquietat, et bona ejus diripere, hominesque ipsius illicitis exactionibus, angariis et pressuris affligere non desistit. Per apostolica itaque vobis scripta mandamus quatenus eumdem comitem districtius moneatis ut a praedicti filii nostri et ecclesiae suae infestatione desistat, injuste ablata ei restituat, irrogata damna resarciat et homines ejus nullis indebitis exactionibus aut servitiis de caetero fatigare praesumat. Si autem monitis vestris obedire contempserit, ecclesiastica censura eum taliter coercere, ut antedictus abbas ad nos pro defectu justitiae clamare de caetero non cogatur. Datum Signiae, VIII Kalendas Junii.

Notes: (Manegaudi)
DXI.  Privilegium pro abbatia Springirsbacensi.   (Anno 1152, Maii 28.) [GUNTHER,  Cod. diplom. Rheno-Mosell.  I, 338.]
Author: Eugenius III

EUGENIUS tertius episcopus, servus servorum Dei, dilecto filio Springirsbacensi abbati, salutem et apostolicam benedictionem.

Quanto religiosi viri terrenis omissis coelestium desiderio amplius inardescunt, tanto nos, quibus licet minus idoneis universalis Ecclesiae cura commissa est, eorum quieti diligentius debemus impendere, et quidquid fuerit per quod a suo proposito videantur disturbari auctoritate apostolica removere. Idcirco, dilecte in Domino fili, venerabilis fratris nostri Hillini Treverensis archiepiscopi precibus inclinati, et tuae ac successorum tuorum quieti pro debito nostri officii providere volentes, praesentium auctoritate statuimus, ut Ecclesiae tuae abbas qui pro tempore fuerit curam ecclesiae de Keymetha per manum tantum archiepiscopi Trevirensis accipiat; archidiaconus autem nihil parochialis juris ibi requirat et nullam ibidem exactionem exerceat salvo nimirum censu qui quarto anno ei antiquo jure debet exsolvi. Praeterea confirmamus tibi et Ecclesiae tuae per te allodium situm inter rivum Helze et rivum Lisere in vineis, agris, pratis, silvis cultis et incultis quod Sigefridus de Hifenburch et uxor ejus Justina Ecclesiae tuae rationabiliter tradiderunt. Nulli ergo hominum liceat huic nostrae paginae vigorem infringere vel ei ausu temerario contraire. Si quis autem hoc attentare praesumpserit indignationem omnipotentis Dei et beatorum Petri et Pauli apostolorum ejus se noverit incursurum. Datum Signiae, V Kal. Junii.
DXIII.  Confirmatio advocatiae abbatiae de Altaha inferiore ad episcopum Bambergensem ab imperio translatae.   (Anno 1152, Jun. 15.) [  Monumenta Boica,  XI, 168.]
Author: Eugenius III

EUGENIUS episcopus, servus servorum Dei, venerabili fratri EBERHARDO Babenbergensi episcopo, salutem et apostolicam benedictionem.

Quae a regibus vel aliis catholicis principibus devotionis intuitu et rationabili providentia legitime fiunt, in sua volumus stabilitate subsistere, et ut futuris firmiter observentur temporibus, confirmationis nostrae munimine roborare. Proinde, dilecte in Domino frater, rationabilibus tuis postulationibus gratum impertientes assensum, investituram et advocatiam abbatiae de Altaha quae regiae dignitati competebant, et ea quae fisco regio ex eadem abbatia annuatim solvebantur, praedecessoribus tuis ablata, et nunc a charissimo filio nostro Friderico Romanorum rege, tibi et per te tuae Ecclesiae restituta favoris nostri assertione firmamus, et ratam atque inconvulsam perpetuis temporibus manere decernimus, ita tamen, ut jura et stipendia ejusdem abbatiae, abbati et monachis debita, omni tempore inminuta et illibata permaneant, salvo jure Pataviensis episcopi. Nulli igitur omnino hominum fas sit praefatorum restitutionem temerario ausu infringere, seu modis quibuslibet perturbare. Quaecunque igitur in futurum ecclesiastica saecularisve persona id attentare praesumpserit, secundo tertiove commonita, nisi praesumptionem suam digna satisfactione correxerit, indignationem omnipotentis Dei et beatorum Petri et Pauli apostolorum ejus incurrat, et excommunicationis vinculo subjaceat. Signiae, XVII Kal. Julii.
DXIV.  Ad Henricum Eduensem episcopum.--Ut vocatus ad G[odefridum] episcopum Lingonensem accedat, de damnis monasterio Vizeliacensi illatis rationem redditurus.   (Anno 1152, Jun. 20.) [MANSI,  Concil.,  XXI, 659.]
Author: Eugenius III

EUGENIUS episcopus, servus servorum Dei, Eduensi episcopo, salutem et apostolicam benedictionem.

Opera quae de persona tua, et his qui per omnia tuis praeceptionibus acquiescunt, post discessum tuum a nobis ad nostram audientiam pervenerunt, fidem nobis faciunt illorum verborum, quae, dum apud nos moram faceres, de ore tuo audivimus processisse: quia scilicet malebas ut Vizeliacense monasterium omnino destrueretur, quam tuae non debeat jussioni parere. Dilecti siquidem filii nostri Pontii abbatis ipsius loci nuper est ad nos transmissa conquestio: quod postquam a sede apostolica discessisti, eum et commissam sibi ecclesiam, tam per te, quam per tuos multipliciter aggravasti, quoscunque potes in damnum et perturbationem ejus accedis. Frater etiam tuus ad suggestionem tuam in ecclesiam et bona ejus damnabili praesumptione grassatur. Homines suos de more orationis causa ire ad monasterium non permittit, homines monasterii capit et depraedatur: et quidam eorum qui sub ipsius ditione consistunt, in tantae praesumptionis audaciam prorumpunt, ut in ipsos etiam monachos violentas manus injicere non dubitaverint. Praeterea Nivernensem comitem ita in ejusdem ecclesiae persecutionem diceris accendisse, ut sub tantorum concussione ventorum praefato filio nostro et ejus fratribus vix ibi quietis locus ad divinum remaneat famulatum. Sane quia haec tam gravia sunt, ut nec impunita debeant, nec irrequisita dimitti, cognitionem eorum venerabili fratri nostro Godefrido Lingonensi episcopo duximus committendam. Praesentium itaque tibi auctoritate praecipimus, quatenus cum ab eo fueris evocatus, praesentiam tuam ei exhibeas, inquisitioni ejus plenam rationem de his omnibus redditurus. Illos autem parochianos tuos, quos in aliquem monachorum, aut clericorum ipsius monasterii violentas manus injecisse constiterit, congregato coetu ecclesiae, publice candelis accensis, excommunicatos annunties, et donec pro tanto excessu satisfacturi apostolico se conspectui cum tuis litteris repraesentent, per totam tuam dioecesim sicut excommunicatos facias evitari. De caetero tota sollicitudine praecave, ne antefato filio nostro aut ecclesiae, aut ejus fratribus, sive per te, vel submissam personam, aliquam molestiam irrogare praesumas. Alioquin tam in personam quam ecclesiam tuam auctore Domino taliter vindicabimus, ut omnibus qui audierint aperte detur intelligi quam grave sit ea velle per tyrannidem occupare, quae canonico tantum debeant alicui judicio provenire. Datum Signiae, XII Kal. Julii.
DXV.  Bulla pro Sancto Joanne Senonensi.   (Anno 1152, Jun. 21.) [  Gall. Christ.  nov., Instr. XII, 40.]
Author: Eugenius III

EUGENIUS episcopus, servus servorum Dei, dilectis filiis, FULCONI abbati ecclesiae B. Joannis Evangelistae, quae juxta muros Senonensis civitatis sita est, ejusque fratribus tam praesentibus quam futuris regularem vitam professis, in perpetuum.

Quoties a nobis petitur quod religioni, etc. In quibus haec propriis duximus exprimenda vocabulis: Ecclesiam Beati Georgii de Matriolis, ecclesiam Beati Sulpicii de Viciniis cum omnibus appendiciis earum, ecclesiam Beatae Mariae de Sosiaco, ecclesiam Beati Petri de Carris, ecclesiam Beati Sulpicii de Nibella, ecclesiam Beatae Mariae de Vois, ecclesiam Beati Martini de Capriaco, ecclesiam Beati Stephani de Castro-Renardi, ecclesiam Beatae Genovefae, ecclesiam Beati Georgii de Vico-novo, ecclesiam Sanctae Mariae de Monte-Argio, ecclesiam Sancti Leonis in suburbio Senonensi, ecclesiam Beatae Mariae de Gresso, ecclesiam Beati Martini de Noem cum omnibus earum appendiciis, ex dono Senonensis capituli ecclesiam Sancti Salvatoris; in Meldensi episcopatu ecclesiam de Percio et capellam de Meraldo cum omnibus earum appendiciis; in Aurelianensi parochia ecclesiam Beatae Mariae quae nuncupatur inter murum et fossatum cum omnibus pertinentiis suis, annuos quoque redditus singularum praebendarum decendentium canonicorum Senonensis Ecclesiae, quemadmodum a communi capitulo ejusdem ecclesiae vobis rationabili prudentia collati et scripti sui pagina confirmati sunt, favoris nostri auctoritate confirmamus. Decernimus ergo, etc. Ego Eugenius Ecclesiae Catholicae episcopus Ego Imarus Tusculanus episcopus. Ego Hugo Ostiensis episcopus. Ego Otho diaconus cardinalis Sancti Georgii ad Velum Aureum. Ego Gregorius cardinalis Sancti Viti, etc. Ego Guido diaconus cardinalis Sanctae Mariae in Porticu. Ego Hyacinthus diaconus cardinalis Sanctae Mariae in Cosmedim. Ego Hubaldus presbyter cardinalis Sanctae Praxedis. Ego Aribertus presbyter cardinalis Sanctae Anastasiae. Ego Guido presbyter cardinalis tituli Pastoris. Ego Octavianus presbyter cardinalis tituli Sanctae Caeciliae. Ego Gerardus presbyter cardinalis Sancti Stephani in Coelio monte. Datum Signiae per manum Hugonis, sanctae Romanae Ecclesiae scriptoris undecimo Kalendas Julii, indict. XV, anno Incarnationis Dominicae 1152, pontificatus domni nostri Eugenii papae III anno VIII.
DXVI.  Ad omnes fideles.   (Anno 1152, Jun. 22.) [MANRIQUE,  Annal. Cister.  II, 117.]
Author: Eugenius III

EUGENIUS episcopus, servus servorum Dei, cunctis fidelibus, ad quos praesentes litteras pervenerint, salutem et apostolicam benedictionem.. . . . Quapropter vos per haec apostolica scripta rogamus, monemus et exhortamur in Domino, ut viriliter accingamini ad bellum contra infideles inimicos Crucis christi, nec dubitetis ire cum nobili viro Raymundo Barchinonensi comite, etc.

Datum Signiae, decimo Kalendas Julii.